**Տավուշի մարզպետի տեղակալ Լևոն Սարգսյանի ելույթը Բանակի օրվա կապակցությամբ**

Հունվարի 28-ին Տավուշի մարզի բոլոր քաղաքներում, գյուղական համայնքներում տեղի ունեցան տոնական միջոցառումներ նվիրված Հայոց բանակի օրվան: Միջոցառումների վերջնական ակորդը տրվեց մարզկենտրոն Իջևանում: Երթը սկսվեց մարզպետարանին հարող տարածքից և ավարտվեց Ազատամարտիկների հրապարակոմ, որտեղ ծաղկեպսակ դրվեց Տավուշի մարզպետարանի ու Իջևանի քաղաքապետարանի կողմից: Ապա Իջևանի մշակույթի տանը ելույթ ունենալով՝ մարզպետի տեղակալ Լևոն Սարգսյանը Տավուշի մարզպետի և անձամբ իր անունից շնորհավորեց բոլորին մեր փառապանծ բանակի ստեղծման տարեդարձի կապակցությամբ.

Սիրելի հայրենակիցներ ,

Շնորհավորում եմ բոլորիս մեր փառապանծ բանակի տարեդարձի կապակցությամբ: Բանակի հիմքերը գցվեցին 1992 թվականին, այն անցավ Արցախյան գոյապայքարի ծանր ու դժվարին ուղիով, սակայն այսօր հպարտությամբ արձանագրում ենք, որ ունենք կայացած, մարտունակ բանակ, իսկ բանակի օրը մեզ համար վեր է ածվել հոգեհարազատ տոնի: Հավերժ փառք նրանց, ովքեր ընկան այդ ճանապարհին, փառք նրանց, ովքեր այսօր էլ իրենց կյանքի գնով կանխում են հակառակորդի սանձարձակությունները: Այսօր խոնարհվելով բոլորի հիշատակի առջև, նշում ենք մեր հաղթական բանակի ծննդյան օրը: Շնորհավորում եմ բոլոր զինվորներին, սպաներին, նրանց ընտանիքներին, մեր բոլոր հայրենակիցներին, արդեն ավանդական դարձած տոնի կապակցությամբ: